Hijras en Islamabad.
Na cultura hindú, unha ***hijra*** ou ***kojja*** é un individuo dun terceiro sexo, intermedio entre o masculino e o feminino.

Características
---------------

Hijras en Nova Delhi.
A meirande parte dos *hijras* son homes ou intersexuais, pero algunhas son mulleres. A falta dun censo oficial, as estimacións oscilan entre 50.000 e 5 millóns de *hijras* tan só na India. A pesar de que os occidentais se refiren a eles frecuentemente como eunucos, o certo é que poucos deles se someteron a algún tipo de modificación xenital.

A maioría dos *hijras* refírense a si mesmos en feminino e adoitan vestir como mulleres. Adoptan nomes de muller cando ingresan na súa comunidade e empregan entre eles apelativos familiares femininos, tales como irmá, tía ou avoa. Nalgunhas partes da India usan dentro do grupo unha linguaxe feminizada, con expresións e entoacións femininas. No transporte público utilizan os asentos reservados para mulleres.

Orixe e ritos
-------------

Os *hijras* adoran a deusa Bachuhara Mata. Posto que no hinduísmo non existe unha definición clara de sexos, varios dos seus deuses presentan características dun e outro sexo, o que dá pé á aceptación natural da existencia dun terceiro sexo.

A orixe divina dos *hijras* provén dunha lenda de hai máis de 20.000 anos, segundo a cal Krishna, ao sentir a un soldado moribundo que se lamentaba de morrer solteiro, se transformou en doncela. Por esta razón cada ano celébrase en Kutayan, ao sur da India, unha peregrinación á que acoden *hijras* de todo o país para celebraren as súas nupcias co deus. Para esta ocasión vístense con galas de noiva e, rememorando a morte do soldado, os *hijras* convértense en viúvas cortando as súas pulseiras e os seus adornos festivos.

Algúns *hijras* cástranse voluntariamente. Antes facíano en condicións de hixiene insuficientes, o cal provocaba a morte dun de cada dez. A pesar de que a lexislación india prohibe a castración desde 1860, nalgunhas clínicas aínda é común que se practique. Despois de ser castrado, o *hijra* cumpre cun último rito: verter leite nun regato como símbolo da perda da súa fertilidade. Os hindús cren que os *hijras*, ao renunciaren a ter fillos propios, teñen facultades para bendicir o maldicir. Por iso cando nace un neno, os *hijras* acoden a festexar o nacemento con cantos, bendicións e augurios de longa vida e prosperidade, así como para libralo do mal de ollo. A cambio reciben arroz, azucre e diñeiro. Se os *hijras* consideran que reciben pouca cantidade como esmola, o neno pode recibir maldicións como, por exemplo, a impotencia.

Papel social
------------

Hijras en Nova Delhi.
A historia desta condición conta cunha longa tradición, tanto na cultura védica como nas cortes dos gobernantes islámicos do subcontinente. Durante o século XVI os *hijras* ocupaban empregos de toda condición ata postos de alto rango, como o de conselleiro de estado do emperador. Nesa época os *hijras* chegaban a posuír terras, pazos, templos e serventes e inspiraban fe e respecto.

Tras a ocupación británica da India promulgáronse leis homófobas que castigaban a homosexualidade e que marxinaron a esta poboación, que se ve obrigada a vivir da mendicidade e da prostitución. Máis recentemente relaxouse a persecución deste colectivo, chegando un *hijra* a ser elixido alcalde dunha vila da India. Porén, a discriminación segue sendo a constante.

A meirande parte dos *hijras* renuncian a levar unha vida sexual activa. Aqueles que se dedican á prostitución non consideran esta actividade como unha actividade sexual, senón como o seu traballo. Hai homes que deciden converterse en *hijras* por consideraren que "quedaron inservibles" despois de manteren relacións homosexuais mantendo un rol pasivo-penetrado.

Moitos *hijras* viven xuntos en casas que constitúen unidades de identificación física e social, e de filiación a unha liñaxe. Hai sete liñaxes *hijra* na India.

Notas
-----

1. ↑  ABELOVE, H.; BARALE, M.A.; HALPERIN, D.M. (1993). *The Lesbian and gay studies reader*. *Routledge*. ISBN 0-415-90519-2. *(en inglés)*
2. ↑  *S.C.M. DOÑA JUANA LA LOCA*. www.enkidumagazine.com, ed. "Los Hijras". Arquivado dende o orixinal (Htm) o 03/03/2010. Consultado o 28/06/2010. *(en castelán)*
3. ↑  REDDY, G. (2005). *With respect to sex: negotiating hijra identity in South India*. *University of Chicago Press*. ISBN 0-226-70756-3. *(en inglés)*

Véxase tamén
------------

|  |  |
| --- | --- |
|  | A Galipedia ten un portal sobre: ***Diversidade sexual*** |

### Ligazóns externas

|  |  |
| --- | --- |
|  | Wikimedia Commons ten máis contidos multimedia na categoría:  ***Hijra*** |

* Thewe.cc (artigos da BBC sobre as hijras).

### Outros artigos

* Homosexualidade
* Transexualidade

| * v
* c
* e
Orientación e identidade xenérico-sexuais |
| --- |
| Identidades do xénero | Macho ·  Femia ·  Androxinia  ·  Interxénero ·  Intersexualidade ·  Panxénero ·  Transxénero |
| Terceiro xénero | Eunuco ·  Fa'afafine ·  Fakaleiti ·  Femminiello ·  Hijra ·  Kathoey ·  Khanith ·  Mahu ·  Mukhannathun ·  Muxe' ·  Virxe xuramentada ·  Bissu ·  Dous espíritos ·  Travestismo ·  Transformismo |
| Orientacións sexuais | Asexualidade ·  Bisexualidade ·  Heterosexualidade ·  Homofilia ·  Homosexualidade ·  Pansexualidade ·  Pomosexualidade ·  Non heterosexual |
| Roles de xénero | Home ·  Muller ·  Boi ·  Genderfuck ·  Womyn |
| Véxase tamén | Sexualidade ·  Gay ·  Lesbiana ·  Queer ·  Poliamor ·  Homofobia ·  Bifobia ·  Transfobia ·  Ex gai ·  LGTB ·  Adelphopoiesis ·  Matelotage ·  Matrimonio entre persoas do mesmo sexo ·  A homosexualidade na historia ·  Cristianismo e homosexualidade ·  Día do Orgullo Gai ·  Parella de feito |

|  |  |
| --- | --- |
| Control de autoridades | 
* Wd: Q660882
* GND: 7576367-9

 |